PROFESSOR KOOS MALAN OOR DIE GRONDWET - Afrikanervolksparty
PROFESSOR KOOS MALAN OOR DIE GRONDWET
Gepubliseer op 12 September 2017 | Geskryf deur REDAKSIE | | | Trefslae: 1910
In 'n verbete poging om die Afrikanervolk se opwelling van nasionalisme te stuit deur met allerhande planne soos bv. plan A van prof. Koos Malan die aandag van verset en samehorigheid af te lei, is waarskynlik net so bedenklik as wat die gestorwe KP se volkstaatgedagte was en nog is.
Wanneer prof. Malan se rip van Winkel ontwaking in oënskou geneem word en vir die goedgelowiges voorkom as sou dit 'n oplossing bied uit die dilemma waarin die Afrikanervolk hom bevind, moet daar allereers op prof. Malan se spoor teruggeloop word. Wie is prof Malan en wat verteenwoordig hy? Kan dit waar wees dat hy soos die koning van die Zoeloes 23 jaar neem om dit wat ooglopend die oorsaak van ons ellende is, nou eers raak te sien terwyl hy aanvanklik by die HNP betrokke was?
Professor Koos Malan is akademies geweldig goed toegerus met 'n hele reeks kwalifikasies wat enigiemand behoort te imponeer. As dit egter by die politiek kom en jy bekyk en beluister wat hy daaroor te sê het, is daar 'n deinserigheid van denke wat dreig om in donkerte toe te neem hoe verder jy daaraan blootgestel word. Dit terwyl hy sy politiek by Jaap Marais geleer het!
Die Afrikaner se stryd het nie gister begin en gaan beslis nie môre eindig nie. Om die waarheid te sê was 1994 nie die begin van ons ellende nie maar 'n kulminasie van geleidelike beleidsversaking van die nasionale party sedert die sluipmoord op dr. Verwoerd.
Die verset daarteen deur ware nasionaliste sou die verotting kon stuit indien alle Afrikaners getrou gebly het aan hulle God, hulle land en hulleself! Onge-ergdheid, propaganda, die mode van die tyd, liberalisme en humanisme wat ons volk se nasionalisme erodeer het en wat hoofsaaklik vanuit die kerke, universiteite en kultuurorganisasies op ons aangelê is, het sy tol ge-eis en slegs 'n klein oorblyfsel in verset laat oorbly het.
Die aanslag in die oorlog teen die Afrikanervolk, hoofsaaklik sonder koeëls, het helaas ook sy merk op Prof. Malan gelaat! 'n Voortslepende manipulasie van denke wat die geloof erodeer het tot by die aanvaarding van die onomkeerbaarheid van 'n toestand vanweë getalle oorheersing.
"Bewerkstellig selfstandigheid vir die Afrikanergemeenskap in vrede met al die ander inwoners van die land.
'n Gemeenskap met 'n karakter van volwassenheid behoort per slot van rekening sy eie lot te bepaal en nie aan ander se diktate uitgelewer te wees nie. Dit bied ook die basis vir individuele vryheid. Gemeenskapselfstandigheid bied ook beskerming teen die vervallende staat en die teistering van transformasie".(Aldus die professor)
Die Afrikanervolk word gereduseer tot 'n onvolwasse gemeenskap. Daar is nie meer sprake van 'n selfstandige volk met sy eie land nie. Dit is hierdie woordespel wat die werklike bedoeling van die aanvaarding van oorgawe versluier en verwarring en verdeeldheid saai. 'n Verloopte ontvlugtingsbenadering in pogings soos dié van Orania en Kleinfontein as sou dit die beskerming gaan bied teen die "nuwe modernste grondwet" ter wêreld! Wat 'n verstommende gebrek aan politieke insig! Nee, prof. Koos! Nee! Hierdie land is óns land en dit is wat propageer moet word! Elke aanspraak dat ons hierdie land gesteel het moet weerspreek word en die vyand gedaag word om bewys te lewer!
Die weerstand teen die "teistering" is gesamentlike en aanhoudende verset. Hierdie regime sal nie bly staan nie en hy sal val soos sy refrein van al die ander dinge wat hy wil laat val! Oortuig liewer almal wat jy teëkom om nié die toestand te aanvaar nie en saam te werk om in verset te kom teen sake van gemeenskaplike belang, waarvan die dringendste is ons veiligheid ter wille van oorlewing en beskerming van ons eiendom! Bepaald nie in tongknopers soos dié nuwe een, territorialiseer, en oues soos détante en konsensus lê ons volk se vryheid nie.
In voorkeurorde was dít waarin mnr. Willie Marais, louis van der Schyff en myself, in 2006 nie die TLU wat die infrastruktuur gehad het, kon beweeg nie. Bloot omdat hulle nie aan apartheid geglo het nie! Onderhandeling, die voorvereiste van die Amerikaners gevestig in 'n byeenkoms op Bermuda, was vir hulle die regte pad. Die enigste uitweg van die mag wat in 'n oorlog teen sy vyand, die onderspit gedelf het, onderhandeling om te pleit vir 'n oorblyfseltjie!
Nee professor Koos, jy is op die verkeerde politieke pad! Moenie'n bydrae maak tot die skep van verwagting waar daar niks van tereg kan kom nie! Die stryd duur voort! Die beginsels en beleid onveranderd! Ons onwrikbare geloof in dieselfde God van ons voorgeslag, want daarin is versekerde verwagting op voorwaarde van gehoorsaamheid!
Die val van die jong, siek regstaat – en die groei van 'n nuwe bedeling: Plan A ( Maroela Media.)
31 Augustus 2017 Koos Malan
Dit is nie vir 'n minderheid moontlik om bepalings van die Grondwet te wysig nie. Moet daarom nie energie op so 'n nodelose oefening verspil nie. Buitendien, en dit is baie belangrik, 'n grondwet word nie soseer geskryf nie; eerder ondergaan 'n konstitusionele orde daadwerklike verandering na mate nuwe praktyke en realiteite, ook die praktyke van realiteite van selfstandigheid, gevestig word.
Onderhou gesonde verhoudings met almal, meer bepaald ook met swart mense. Per slot van rekening praat ons van selfstandigheid en nie van isolasie nie. En buitendien is die persoon-tot-persoon-verhoudings in Suid-Afrika steeds verbasend goed. Verleen ook bystand waar nodig en moontlik. Afrikanerorganisasies soos AfriForum en Orania doen dit. Dis die regte ding om te doen en stel 'n navolgenswaardige voorbeeld.
Moenie slegs op jou eie te werk gaan nie. 'n Individu is oplaas maar swak, veral in die aangesig van 'n vervallende staat en 'n verwoestende ideologie. Ontdek dus die krag van die bemagtigende gemeenskap. Die Afrikanergemeenskap, soos alle ander gesonde gemeenskappe, organiseer homself deur instellings. Oor die afgelope dekade het baie daarvan ontstaan en sterk geword. Daar is 'n wye keuse van instellings om deur woord, daad en geld jou gewig by in te gooi, waar dit elkeen se talente en vermoë die beste pas.
Hierdie meningstuk is deur 'n onafhanklike persoon opgestel. Die menings en standpunte wat in hierdie skrywe uitgespreek word, is nie noodwendig die beleid of standpunt van Maroela Media se redakteurs, direksie of aandeelhouers nie. -Red
Sydney Gregan ·  45 minute gelede
Sedert 1994 het ek verskeie artikels geskryf waarin ek gestel het dat die 94- en daarna die 96-grondwet die grootste vyand van die Afrikaner is. Nie 'n individu of 'n party nie, maar die grondwet! Alles wat in werking gestel word om die Afrikaner te ontmagtig en te vernietig het die grondwet as basis. En vir enigeen met iets tussen die ore was dit van die begin af baie duidelik.
Ek is daarom verbaas dat na meer as 20 jaar, waarin stukrag deur middel van die grondwet aan die vernietiging van die Afrikaner gegee is, daar nou skielik ontdek word dat dit wel die geval is. Ek laat my nie vertel dat intelligente mense dit nie van die begin af geweet het nie!
Die bestel met sy grondwet moet beveg word, eerder as om telkens vir krummels te baklei binne die raamwerk van daardie Afrikaner-vyandige grondwet.